गुवाहाटी , 7 अक्ट'बरःआसाम पुलिस बिफाननि एसआइ मासिनि साख्रि थिसन्थायाव सोमजिनाय खेलेंखारिनि गाहाय दायनिगिरि आसाम पुलिसनि बारग' डिआइजि पिके दत्तखौ मंगलबारखालि नेपालआव खानो हायो । मोनसे रोखा सुलुंनिफ्राय मिथिनो मोन्नाय बायदिब्ला पुलिस आरो सिआइडिनि मोनसे जर'खा हान्जाया पि . के . दत्तखौ भारत - नेपाल सिमना काकरभितानिफ्राय खानो हादों । खानो मोन्नायनि उनाव गाहाय दायनिगिरि पि . के . दत्तखौ नेपालनिफ्राय थोंजोङै आसाम फारसे लानानै फैयो । मख'नाय जायोदि , थांनाय सेप्तेम्बर दाननि 20 अक्ट'खालि खुंजानाय आसाम पुलिसनि एसआइ साख्रि थिसन्थाय आन्जादनि सोंथि बिलाइआ आइन रेखायै आनजादनि सिगां बाइजोयाव ओंखारदोंमोन । आनजादनि सिगां सोंथि बिलाइआ बाइजोयाव ओंखारनायाव आनजादखौ हरखाबै दानगारनाय जादोंमोन । बेराफारसे , बे सोंथि बिलाइ गोसारनायनि सायाव माखासे गोजौ थाखोनि बिबानगिरिफोरा लोब्बा थानायनि फोरमानआ नुजानायनि जाउनाव बे गेनाखान्थिनिनि सायाव संदान्नाया गोख्रों जादोंमोन । बेराफारसे , बे गेनाखान्थिनि गाहाय दायनिगिरि आसाम पुलिसनि बारग' डि आइ जि पि . के . दत्तआ थांनाय माखासे सानफोर सिगांनिफ्रायनो खारखोमानानै दङमोन । राइज्यो नाङैनो गोबां नोगोरारि आरो राइजो - राजाफोरा नारसिन्नायाव गिबि मन्थ्रि सर्बानन्द सनवालनि बिथोन होनाय बायदियै गोख्रों संदान्नाय आरो नायबिजिरनायनि गेजेरजों जोबथा बुब्लियाव बे गेनाखान्थिनि गाहाय दायनिगिरि पि के दत्तखौ खानायाव जाफुंसारनो हायो । मख'नो गोनांदि , दासिमाव बे एस आइ साख्रि थिसन्थाय गेनाखान्थिजों लोब्बा थानाय सा 33 सुबुंफोरखौ खानो हाखांबाय । 
आसाम पुलिसनि एसआइ साख्रि थिसन्थाय खेलेंखारिनि गाहाय दायनिगिरि पि . के . दत्तखौ खानो हाबाय